Wär Basel, Drummle und Pfyffe in eim Satz erwäänt, dänggt drby automatisch an unseri Fasnacht. Tatsächlich isch die Art s Drummle und Pfyffe z praktiziere, schlichtwäg dr Inbegriff für s Drummle und Pfyffe in dr Schwiiz.  Vor allem dangg dr Laag vo Basel, im Dreiländeregg, isch es z verdangge, ass Basel bald emol als absoluti Hochburg für Drummler golte het. Untere anderem hän, wie Gschichtsforscher vermuete, die Französische Garnisonstruppe vyyli Yydrügg hinterloo. Sälbverständlig könne au anderi Gründ  drfür verantwortlig gmacht wärde. Egal, Basel schynt uff jede Falle fruchtbare Bode für e guets Wirkigsfäld für Drummle und Pfyffe gsi z syy.  Mit dr Zyt het sich in Basel e eigeni Art Drummle entwigglet, s sogenannte Basler Drummle. Es unterscheidet sich vom Ordonnanzdrummle ganz wäsentlig. Aafangs 20. Joorhundert hän sich dorum zwei konkurrierendi Stil entwigglet. Dass d Art vom Basler Drummle schlussändlig "gwunne" het, ligt do dra, ass dr Dr. jur. Fritz Berger d Noteschrift in dr ganze Schwiiz  vereinheitligt het. Dangg ihm het me könne Märsch ohni Drummel-Leerer könne leere und richtig z interpriere. Au Nid-Basler hän die Noteschrift sofort könne umsetze. Uss däm Grund isch au d Aggzepdanz vo de Basler gegenüber de rästlige Dambuure in dr Schwiiz gstiige.